Eduard was ’n uitstekende militêre leier en het die Deense gebied met geweld en geduld teruggebring onder Engelse heerskappy. In 901 het hy sy stryd teen die Dene (Vikings) begin en in 906 ’n groot mag in Kent en Essex verslaan. In 910 het hy die Dene in die noorde verslaan en daarmee heerser oor die grootste deel van Engeland geword.
Eduard was drie keer getroud en het dertien kinders gehad, asook waarskynlik ’n paar buite-egtelike kinders.
Hy is in omstreeks 893 met Ecgwynn getroud. Hulle was die ouers van die toekomstige koning Athelstan en ’n dogter. Niks oor Ecgwynn is bekend nie, behalwe haar naam.
Eduard is in 924 dood en is nes sy pa in Winchester begrawe. Nadat sy seun en opvolger Ethelweard ná ’n bewind van slegs sestien dae dood is, is dié opgevolg deur sy waarskynlik buite-egtelike seun Athelstan. Twee ander seuns, Edmund en Edred, het ook die troon bestyg.